    Èmi, Ìfẹ́pàtàkì, ọmọ Ajédùbúlẹ̀, iwin, tí ń gbé odò Ìránti’, àbúrò olókun, ti i ṣe alákòóso omi, gba Ìrìnkèrìndò, ọmọ Ìfẹ́dayépọ̀, ọmọ ènìyàn, ti ń gbé ilú Alárìnkiri, tí o ń lọ sí òkè Ìrònù, ti ń bẹ nínú Igbó Elégbèjè, bí ọkọ mi. Mo sì ṣe ìlérí, níwájù ènìyàn, àti níwájú iwin níwájú ẹ̀mí tí a rí àti èyí tí a kò rí, níwájú ejó àti níwájú ẹranko, níwájú ẹyẹ àti níwájú kòkòrò, níwájú ọ̀pọ̀lọ́ àti níwájú akán wí pé: bí mo ti gbà á yìí, mo mọ pé kìí ṣe ǹnkan ṣiré ṣiré, nǹkan pàtàkì ni. Láti òní lọ, mo fi ilé ìyá mi sílẹ̀ , mo di ìyá sí ilé tèmi. Mo níláti kìlọ̀ fún ẹnu mi, àṣíírí ilé wa, n kò gbọdọ̀ tú u fún ẹnikẹ́ni, ọ̀rọ̀ tí baálé mi bá fi sí mi lọ́wọ́, n kò gbọdọ̀ gbé e lọ sílé ìyá mi. Mo sì ṣe ìlérí lónìí pé, bí àyípadà bá dé, tí ó di pé báálé kò rí owó jẹun mọ́, ìfẹ́ mi yóò dúró bí tí àtíjọ́ ni, bí àyípadà bá dé, ti ara baálé kò le, ìfẹ́ mi kò ní ṣákì, ń ó máa tọ́jú rẹ̀ náà ni, bí àyípadà ba dé, ti baálé mi túbọ̀ ń dágbà, tí ẹwà eẹ̀ ń dínkù, tí kò le ṣe fáàrí bi ti àtijọ́ mọ́, ìfẹ́ mi kò ní yípadà si i. Mo tún ṣe ìlérí pé, n kò ní í jẹ́ ẹelẹnu méjì bí i fèrè, kí n wí pé mò ń lọ sí odò, kí wọ́n bá mi ni oko, ki n pé ẹnìkan ní ará ilé mi, ki wọ́n báa pá kò bá mi tan. N ó tọ́jú ilé wa, n o tọ́jú owó ilé wa, n kò ní ná ìnákùná, ki n di ẹni ti ń tú owó baálé mi ká. Oúnjẹ  ṣe pàtàkì nínú iṣẹ́ mi, n ó máa wá a lákòókò, n ó máa ṣè é dáadáa pẹ̀lú, n o ṣe ìtọ́jú baálé mi tó bí ó ti yẹ bí ara rẹ̀ kò bá le, nítorí mo mọ̀ pé, ègún ni fún obìnrin náà, tí ara baálé rẹ̀ kò dá, tí ó mú aṣọ tí baálé rẹ̀ rà fún un, tí o ṣiré bá òde lọ; ègún ni fún obìnrin náà, tí ó ti torí pé ìjà dé tí o ń sọ̀rọ̀ tí òun àti ọkọ rẹ̀ ti fi ṣe ìpamọ́ sí ìta. Ìwà burúkú ni fún obìnrin náà, tí baálé rẹ̀ fún ni owó oúnjẹ, tí kó ṣe oúnjẹ, tí ó bá ọ̀nà tirẹ̀ lọ. Mo mọ̀ láti òrú lọpé ọ̀rọ̀ rere a máa yọ obi lápò; ọ̀rọ̀ burúkú a máa yọ ọfa lápá, nítorí náà bí mo bá sẹ baálé mi, tí ó di pé o ń bínú, n ó sọ̀rọ̀ tútù fún un. Mo mọ̀ pé àwọn obìnrin mìíràn, kà á sí ẹ̀tẹ́ pé, kí àwọn tọrọ àforíjì lọ́wọ́ ọkọ àwọn bí àwọnn bá ṣẹ̀ ẹ́, mo sì mọ̀ dájú pé, ara ni irú àwọn bẹ́ẹ̀ fi yàtọ̀ sí ìnàkí, agbárí wọn ti ìnàkí ni. Mo sì mọ̀ pé, iṣẹ́ mi pàtàkì ni la’ti máa kọ́ ìwà baálé mi, ki ń mọ nǹkan tí ó fẹ́ ki ń mọ nǹka tí kò fẹ́, ki n ṣe nǹkan tí o fẹ́, ki ń yàgò fún nǹkan tí kò fẹ́. Ọ̀rọ̀ tí yóò bá ìbínú rẹ̀ pàdé, mo níláti kọ̀ ọ́ sílẹ̀, Oúnjẹ tí kò fẹ́ n kò gbọdọ̀ gbe fún un. Bí ó bá gbàgbé nǹkan sílẹ̀, ki n mú u pamọ́ dè é. Kí ń ṣe ilé mi kí ó mọ́ tóní tóní, kí ohun gbogbo wà ní ètò, ki n sì ṣe iṣẹ́ tí ó bá kàn mi gẹ́gẹ́ bí ìyàwó, ki n tó lè ṣe ti ara mi. Bí mo bá rí ọmọ bí n o dúpẹ́ lọ́wọ́ Olódùmarè, bí n kò bá sì bí, n kò ní gbé wàhálà ka ara mi láyà, ki n rò pé ayé mi ti bàjẹ́, ki n máa ti ilé dé ilé, ki ń di oníyẹ̀yẹ́ obìnrin, nítorí ó sàn ní ìgbà ẹgbẹ̀rún, kí ènìyàn kú láì ní ọmọ, ju pé kí oluwárẹ̀ di oníyẹ̀yẹ́ sí ààrin ìta. Mo sì ṣe ìlérí pé, n o máa yẹ́ ọkọ mi sí, n ó máa gbé e gẹ̀gẹ̀, n o máa pọ́n ọn, n o máa bu ọ̀wọ̀ fún un, n o máa ṣe fáàrí hàn án, n o máa ró aṣọ mi dáadáa, n o máa wé gèlè mi dáadáa, n o sì máa tọ́jú irun orí mi dáadáa, n o máa wọ bàtà mi dáadáa, n o máa wẹ̀ dáadáa, n o maa run orín mi dáadáa, n ó máa tọ́jú èékán mi dáadáa, bẹ́ẹ̀ ni n ó máa ṣe títí ikú yóò fi yà wá. Bẹ́ẹ̀ ni kò sí ẹni ti yóò wù mi mọ́ nínú àwọn ọkùnrin, rékọjá Ìrìnkèrìndó yìí, ẹni ti ń gbé ilé Alárìnkiri.
    Emi, Ifepataki, omo Ajedubule, iwin, ti n gbe odo Iranti’, aburo olokun, ti i se alakooso omi, gba Irinkerindo, omo Ifedayepo, omo eniyan, ti n gbe ilu Alarinkiri, ti o n lo si oke Ironu, ti n be ninu Igbo Elegbeje, bi oko mi. Mo si se ileri, niwaju eniyan, ati niwaju iwin niwaju emi ti a ri ati eyi ti a ko ri, niwaju ejo ati niwaju eranko, niwaju eye ati niwaju kokoro, niwaju opolo ati niwaju akan wi pe: bi mo ti gba a yii, mo mo pe kii se nnkan sire sire, nnkan pataki ni. Lati oni lo, mo fi ile iya mi sile , mo di iya si ile temi. Mo nilati kilo fun enu mi, asiiri ile wa, n ko gbodo tu u fun enikeni, oro ti baale mi ba fi si mi lowo, n ko gbodo gbe e lo sile iya mi. Mo si se ileri lonii pe, bi ayipada ba de, ti o di pe baale ko ri owo jeun mo, ife mi yoo duro bi ti atijo ni, bi ayipada ba de, ti ara baale ko le, ife mi ko ni saki, n o maa toju re naa ni, bi ayipada ba de, ti baale mi tubo n dagba, ti ewa ee n dinku, ti ko le se faari bi ti atijo mo, ife mi ko ni yipada si i. Mo tun se ileri pe, n ko ni i je eelenu meji bi i fere, ki n wi pe mo n lo si odo, ki won ba mi ni oko, ki n pe enikan ni ara ile mi, ki won baa pa ko ba mi tan. N o toju ile wa, n o toju owo ile wa, n ko ni na inakuna, ki n di eni ti n tu owo baale mi ka. Ounje  se pataki ninu ise mi, n o maa wa a lakooko, n o maa se e daadaa pelu, n o se itoju baale mi to bi o ti ye bi ara re ko ba le, nitori mo mo pe, egun ni fun obinrin naa, ti ara baale re ko da, ti o mu aso ti baale re ra fun un, ti o sire ba ode lo; egun ni fun obinrin naa, ti o ti tori pe ija de ti o n soro ti oun ati oko re ti fi se ipamo si ita. Iwa buruku ni fun obinrin naa, ti baale re fun ni owo ounje, ti ko se ounje, ti o ba ona tire lo. Mo mo lati oru lope oro rere a maa yo obi lapo; oro buruku a maa yo ofa lapa, nitori naa bi mo ba se baale mi, ti o di pe o n binu, n o soro tutu fun un. Mo mo pe awon obinrin miiran, ka a si ete pe, ki awon toro aforiji lowo oko awon bi awonn ba se e, mo si mo daju pe, ara ni iru awon bee fi yato si inaki, agbari won ti inaki ni. Mo si mo pe, ise mi pataki ni la’ti maa ko iwa baale mi, ki n mo nnkan ti o fe ki n mo nnka ti ko fe, ki n se nnkan ti o fe, ki n yago fun nnkan ti ko fe. Oro ti yoo ba ibinu re pade, mo nilati ko o sile, Ounje ti ko fe n ko gbodo gbe fun un. Bi o ba gbagbe nnkan sile, ki n mu u pamo de e. Ki n se ile mi ki o mo toni toni, ki ohun gbogbo wa ni eto, ki n si se ise ti o ba kan mi gege bi iyawo, ki n to le se ti ara mi. Bi mo ba ri omo bi n o dupe lowo Olodumare, bi n ko ba si bi, n ko ni gbe wahala ka ara mi laya, ki n ro pe aye mi ti baje, ki n maa ti ile de ile, ki n di oniyeye obinrin, nitori o san ni igba egberun, ki eniyan ku lai ni omo, ju pe ki oluware di oniyeye si aarin ita. Mo si se ileri pe, n o maa ye oko mi si, n o maa gbe e gege, n o maa pon on, n o maa bu owo fun un, n o maa se faari han an, n o maa ro aso mi daadaa, n o maa we gele mi daadaa, n o si maa toju irun ori mi daadaa, n o maa wo bata mi daadaa, n o maa we daadaa, n o maa run orin mi daadaa, n o maa toju eekan mi daadaa, bee ni n o maa se titi iku yoo fi ya wa. Bee ni ko si eni ti yoo wu mi mo ninu awon okunrin, rekoja Irinkerindo yii, eni ti n gbe ile Alarinkiri.